Diari Oficial de la Generalitat Valenciana


Sumari del DOGV 5173, del 10-01-2006 (2006/28)

ORDE de 29 de desembre de 2005, de la Conselleria d'Empresa, Universitat i Ciència, per la qual s'establixen les bases per a la concessió de subvencions per al desenrotllament d'accions i d'infraestructures bàsiques en matèria de consum en l'exercici 2006.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5173

Data del DOGV
:   10-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/28


Data del document
:   29-12-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * associació
    * suport econòmic
    * moviment de consumidors
    * ajuda pública
    * associació professional
    * administració local
    * protecció del consumidor
    * oficina d'informació

ORDE de 29 de desembre de 2005, de la Conselleria d'Empresa, Universitat i Ciència, per la qual s'establixen les bases per a la concessió de subvencions per al desenrotllament d'accions i d'infraestructures bàsiques en matèria de consum en l'exercici 2006. [2006/Q28]
  
La política de la Generalitat s'inscriu en la línia de protecció i de defensa dels consumidors i usuaris de la Comunitat Valenciana. Per això, l'Estatut dels Consumidors i Usuaris de la Comunitat Valenciana establix l'existència de les oficines municipals d'informació al consumidor (OMIC) i atribuïx a la Generalitat la regulació de la creació. Així mateix, les associacions de consumidors tenen la representació dels associats seus i servixen d'instrument per a l'exercici dels drets individuals i col·lectius dels consumidors. Per mitjà d'estes associacions, s'exercixen els drets de participació i d'audiència de consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.
  
Conscient de la importància com a via participativa de la societat civil valenciana i de defensa col·lectiva dels consumidors i usuaris, la present orde d'ajudes es dedica a aportar els mitjans per a la consolidació de les oficines municipals d'informació al consumidor i de les associacions de consumidors.
  
Igualment, dins dels objectius de la política sobre consum de la Generalitat es troba el foment de l'arbitratge de consum. És per això, que dins d'esta línia d'ajuda s'articula una subvenció destinada a les corporacions locals de la Comunitat Valenciana que compartixen amb la Generalitat la titularitat de les juntes arbitrals de consum, així com una ajuda dirigida a finançar la participació en el sistema arbitral de consum.
  
Per tot això i amb la finalitat d'optimitzar tots els recursos posats a disposició dels consumidors a l'hora dur a terme una política integrada en matèria de consum, i fent ús de les facultats que atribuïx l'article 35 de la Llei 5/1983, de 30 de desembre, de Govern Valencià i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
CapÍtol I
  
Règim general de les ajudes
  
Article 1. Objecte i àmbit
  
1. L'objecte de la present orde és establir el règim de concessió de les ajudes per al desenrotllament de les accions i de les infraestructures bàsiques en matèria de consum, d'acord amb les consignacions previstes en la Llei de Pressuposts de la Generalitat Valenciana per a l'exercici 2006.
  
2. El règim de les ajudes és d'aplicació segons es determina en els següents articles.
  
Article 2. Accions a les quals es dóna suport
  
1. Les ajudes regulades en esta orde es dirigixen a donar suport a les següents accions:
  
- Gastos corrents i d'inversió que les federacions i les associacions de consumidors i usuaris de la Comunitat Valenciana duen a terme per a la realització d'actuacions en suport i defensa dels consumidors i usuaris.
  
- Gastos corrents i d'inversió de les corporacions locals de la Comunitat Valenciana destinen a la creació, el funcionament, la instal·lació i l'equipament d'oficines municipals d'informació al consumidors (OMIC) i de les juntes arbitrals de consum la titularitat de les quals es compartix amb la Generalitat.
  
- Gastos derivats de l'actuació en les juntes arbitrals de la Comunitat Valenciana per part de les federacions, confederacions i associacions de consumidors i usuaris i de les associacions i les organitzacions d'empresaris o professionals, així com de les corporacions de dret públic.
  
2. Les ajudes per al gastos a què fa referència l'apartat anterior es poden sol·licitar pel que fa als gastos efectuats des de l'1 de gener de l'any 2006 sempre que reunisquen la resta de condicions i de requisits que establix la present orde.
  
3. L'import de les subvencions concedides en cap cas pot ser d'una quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat desenrotllada per part del beneficiari.
  
4. Sols és subvencionable l'IVA satisfet per l'adquisició de béns i de servicis si el beneficiari acredita documentalment l'exempció o la no subjecció al dit impost o que l'import de l'impost forma part del cost de l'actuació subvencionable, no és susceptible de recuperació o de compensació.
  
Article 3. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde han de dirigir-se a la Direcció de Seguretat Industrial i Consum i s'han de presentar en l'imprés normalitzat en el Registre General de la Conselleria d'Empresa, Universitat i Ciència, carrer de Colom número 32, codi postal 46854 València o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud s'ha d'acompanyar de la documentació que per a cada tipus d'ajuda s'establix en l'article corresponent d'esta orde.
  
3. El termini de presentació de sol·licituds de les subvencions regulades en la present orde, excepte les que preveu el capítol IV (ajudes a la participació en juntes arbitrals) és de 20 dies hàbils comptadors des de l'endemà de la publicació de la present orde en el Diari Oficial de la Generalitat Valenciana. Si l'ajuda sol·licitada és per a la realització d'una inversió que consistix en obra, la sol·licitud es pot formular de manera genèrica, sempre que la concreció d'esta es formule i es presente, acompanyada de la documentació l'aportació de la qual és exigida per esta orde, en el termini d'un mes comptador des del dia de la finalització del termini anterior.
  
4. Si la sol·licitud no reunix els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanya de la documentació que d'acord amb esta orde resulta exigible, s'ha de requerir la persona interessada, perquè en el termini de 10 dies, esmene la falta o acompanye els documents preceptius, amb indicació que, si així no ho fa, se li tindrà per desistit de la petició.
  
Article 4. Resolució de concessió de les ajudes
  
1. La Direcció General de Seguretat Industrial i Consum pot demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada. En cas que resulte exigible la presentació del projecte tècnic, este s'ha de sotmetre a l'informe de l'Oficina de Supervisió de Projectes o de tècnics designats per la conselleria.
  
2. El conseller d'Empresa, Universitat i Ciència, a proposta d'una comissió qualificadora formada per personal tècnic de la Direcció General de Seguretat Industrial i Consum, excepte en el supòsit de les del capítol IV, dicta resolució de concessió de l'ajuda, i hi fixa expressament la quantia i hi incorpora, si és el cas, les condicions i les obligacions que afecten els desenrotllament de l'actuació objecte de la subvenció. La resolució s'ha de notificar a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar i per a resoldre els expedients és de tres mesos comptadors des de la publicació de l'orde per la qual es dóna publicitat a les línies de crèdit i de l'import global màxim destinat a la concessió de les ajudes previstes en la present disposició, llevat de les ajudes que regula el capítol IV, que s'han de resoldre en el termini tres mesos des de la presentació de la sol·licitud. Transcorregut el termini sense haver dictat resolució, s'entén desestimada la sol·licitud de concessió de l'ajuda en els termes previstos en l'article 44 de la Llei 30/1992.
  
4. Les subvencions concedides s'han de publicar en el Diari Oficial de la Generalitat Valenciana, amb l'expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat o les finalitats de la subvenció.
  
5. Les resolucions a què fan referència els paràgrafs anteriors esgoten la via administrativa i contra les quals es pot interposar recurs de reposició davant l'òrgan que va dictar l'acte, en el termini d'un mes comptador des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini dos mesos comptadors des de l'endemà de la notificació de la corresponent resolució.
  
Article 5. Resolució d'incidències
  
El director general de Seguretat Industrial i Consum, amb els informes previs que estime adients, ha de resoldre les incidències produïdes amb posterioritat a la concessió, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
Article 6. Control de les accions
  
La Direcció General de Seguretat i Consum ha de realitzar el control i el seguiment de les accions per mitjà de les comprovacions que considere necessàries.
  
Article 7. Obligacions del beneficiaris
  
Són obligacions dels beneficiaris:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, així com el compliment dels requisits i de les condicions que determina la concessió de l'ajuda, així com les que deriven de la llei, de la naturalesa i l'objecte.
  
- Comunicar, en qualsevol moment de la vigència de l'expedient, i en tot cas anteriorment a la justificació de l'actuació subvencionada, altres ajudes públiques o privades que haja obtingut o haja sol·licitat per al mateix projecte posteriorment a la data de presentació de la sol·licitud.
  
- Sotmetre's a les actuacions de control financer de la Intervenció General de la Generalitat pel que fa a les subvencions o les ajudes concedides.
  
Article 8. Minoració i resolució de l'ajuda concedida
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i dels terminis establits en la resolució, la no execució o l'execució inadequada de part del gasto aprovat, la insuficient justificació d'alguns dels gastos efectivament realitzats i la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen dels límits establits pot donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i de la resta de circumstàncies que donen lloc a l'atorgament de la subvenció, així com no complir amb les obligacions imposades al beneficiari, la variació de la finalitat de l'actuació o la falta de justificació de la realització d'esta, dóna lloc a la incoació per part de l'òrgan competent per a la concessió de les ajudes, del corresponent expedient que pot finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment s'ha de garantir, en tot cas, el dret de l'interessat a l'audiència.
  
CapÍtol II
  
Ajudes a les federacions i associacions de consumidors
  
Article 9. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes a les federacions i les associacions de consumidors i usuaris de la Comunitat Valenciana, per a finançar els gastos derivats de la seua actuació en suport dels consumidors i usuaris i defensa dels drets.
  
2. Es poden beneficiar de les ajudes les federacions i associacions de consumidors i usuaris inscrites en el Registre Públic d'Associacions de Consumidors i Usuaris de la Comunitat Valenciana i que han formalitzat totes les obligacions derivades de la inscripció en el citat registre.
  
Article 10. Accions a les quals es dóna suport
  
1. Les subvencions s'han de destinar a finançar els següents gastos corrents:
  
- Gastos de personal (sous i salaris i seguretat social a càrrec de l'entitat)
  
- Arrendaments
  
- Material d'oficina
  
- Premsa, revistes, llibres i altres publicacions
  
- Comunicacions
  
- Transports
  
- Reparació manteniment i conservació
  
- Primes de l'assegurança
  
- Publicitat i propaganda
  
- Subministraments (aigua, llum, telèfon, gas, etc.)
  
- Financers
  
- Gastos d'assessoria jurídica o financera
  
- Locomoció, restauració i hostatge
  
- Altres gastos corrents
  
S'exclouen expressament els gastos corresponents a les indemnitzacions i els gastos de representació i de relacions públiques. Igualment, s'exclouen segons el que establix l'article 31.7 de la Llei 38/2003, General de Subvencions.
  
- Els interessos deutors dels comptes bancaris
  
- Interessos, recàrrecs i sancions administratives i penals
  
- Els gastos de procediments judicials
  
Les ajudes per als gastos corrents i de funcionament poden arribar fins el 100% del total d'allò pressupostat per part de l'entitat peticionària i acceptat en la resolució de concessió.
  
2. Les subvencions a la inversió han de destinar-se als següents gastos:
  
- Adquisició d'immobles que han de constituir la seu de l'entitat. Si l'immoble es finança amb un préstec, s'han de sotmetre a allò disposat en el guió quart d'este apartat.
  
- Obres locals de les federacions o associacions.
  
- Adquisició de material inventariable
  
- Amortitzacions de capital corresponent als préstecs formalitzats per a l'adquisició de locals.
  
Per a una mateixa actuació és incompatible l'ajuda en concepte de suport per a les amortitzacions de capital, amb l'ajuda directa a què fa referència el primer guió d'este apartat 2.
  
L'import total de la subvenció concedida en concepte d'ajuda a la inversió, pot arribar fins el 100% de les inversions pressupostades per part de l'entitat peticionària i acceptades en la resolució de concessió.
  
Article 11. Presentació de sol·licituds
  
1. Les federacions i associacions interessades han de presentar la sol·licitud de subvenció firmada per la presidència de l'entitat, en la qual s'ha de constar de forma separada l'ajuda sol·licitada per a cada un dels apartats que recull l'article 10. La dita sol·licitud s'ha d'acompanyar de la documentació següent:
  
a) Memòria descriptiva de les activitats dutes a terme per part de la federació o de l'associació de consumidors durant l'exercici 2005 i de les realitzades o les previstes a realitzar durant l'exercici 2006. L'estructura de la memòria ha de versar sobre estos continguts:
  
- Consultes i reclamacions
  
- Assistència a juntes arbitrals
  
- Activitats estatutàries i d'organització interior
  
- Activitats d'informació
  
- Activitats de formació
  
- Activitats d'educació
  
- Activitats de participació institucional i de relacions amb els organismes oficials.
  
b) Pressupost detallat de gastos i d'ingressos per a l'exercici 2006, amb expressió dels gastos finançats a càrrec dels seus recursos. Per als gastos corrents i d'inversió s'ha d'especificar el desglossament que permeta diferenciar els gastos subvencionables que establixen els apartats 1 i 2 de l'article 10.
  
c) Si se sol·licita subvenció per a obres s'ha d'incloure, si és el cas, un projecte subscrit per un tècnic competent acompanyat del pressupost detallat i d'un programa d'actuació que ha de garantir l'execució de les obres en l'exercici per al qual s'ha de concedir la subvenció, subscrit per la presidència de l'entitat.
  
d) Si se sol·licita ajuda per a les amortitzacions de capital corresponents als préstecs formalitzats per a l'adquisició de locals, s'ha d'incloure una còpia del contracte del préstec hipotecari formalitzat amb l'entitat bancària, així com la certificació de les quotes a pagar corresponents a l'exercici 2006.
  
e) Alta referida a l'exercici actual, o l'últim rebut de l'Impost sobre Activitats Econòmiques, completat amb una declaració responsable que no ha sigut donat de baixa en la matrícula del citat impost. Quan el sol·licitant estiga exempt del citat impost, ha d'acreditar esta circumstància per mitjà de declaració responsable.
  
f) Certificació de l'entitat sol·licitant amb l'acreditació del nombre de socis i de l'import de la quota de cada soci en la data de la publicació de la present orde.
  
g) Dades de domiciliació bancària segons el model facilitat a este efecte (fitxa de manteniment de tercers), excepte si han sigut presentades anteriorment davant la Conselleria d'Empresa, Universitat i Ciència i no n'hi ha cap variació.
  
h) Declaració responsable que no es troba sotmès en cap de les prohibicions per a obtindre la condició de beneficiari que s'establixen en l'apartat 2, de l'article 13 de la Llei 38/2003, de 17 de novembre, General de Subvencions.
  
2. La presentació de la sol·licitud per part del beneficiari de la subvenció comporta autoritzar la Conselleria d'Empresa, Universitat i Ciència perquè, a l'efecte que el sol·licitant acredite el compliment de les obligacions tributàries i amb la Seguretat Social segons els termes establits en l'Orde de 30 de maig de 1996, puga obtindre:
  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.
  
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
  
3. Les entitats que sol·liciten ajudes i que no superen els 1.803,04 euros queden exonerades de presentar la documentació assenyalada en l'apartat e).
  
Article 12. Criteris d'avaluació de les sol·licituds
  
Per a la concessió de les ajudes destinades a les federacions i les associacions de consumidors s'han de tindre en compte els aspectes següents:
  
- La rellevància de les actuacions realitzades durant l'exercici 2005 i les que es preveu realitzar durant l'exercici 2006.
  
- El territori d'actuació.
  
- Els recursos pressupostaris.
  
- La continuació de les activitats iniciades en uns altres àmbits o en exercicis anteriors.
  
- El nombre d'associats.
  
- Tipologia a la qual afecten les accions desenrotllades per part de la federació o associació.
  
Article 13. Liquidació de les ajudes
  
1. La liquidació de les ajudes s'ha de fer una vegada executat el projecte totalment, d'acord amb la sol·licitud presentada i en els termes fixats per a la concessió de l'ajuda, es poden efectuar pagaments parcials segons aporten els corresponents justificants.
  
2. A l'efecte del que establix el paràgraf anterior els beneficiaris, han de presentar abans del 17 d'octubre de 2006 i llevat que per circumstàncies concurrents s'indique un termini diferent en la resolució de concessió de l'ajuda, la documentació següent:
  
- La justificació del gasto realitzat que ha de tindre la forma de compte justificatiu i detallat, el desglossament dels gastos realitzats i que han sigut subvencionats. Es realitzarà amb l'emissió dels certificats de realització del gasto que han de ser expedits pel secretari de l'entitat sol·licitant amb el vistiplau del president, en els quals s'expressarà que ha sigut formalitzat l'objecte de la subvenció i a més a més, en el cas d'inversions, que els béns o les millores s'han de destinar a la federació o l'associació per un període no inferior a 5 anys en el cas de béns inscrits en un registre públic, ni inferior a 2 anys per a la resta de béns inventariables.
  
- Originals o còpies compulsades dels gastos realitzats: factures i la resta de documents amb valor probatori equivalent, amb validesa en el trànsit jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent. Les factures han de dur les dades formals que exigix per a expedir-les el Reial Decret 1496/2003, de 28 de novembre, pel qual s'aprova el reglament que regula les obligacions de facturació, i modifica el Reglament de l'Impost sobre el Valor Afegit.
  
- Les justificacions corresponents al personal s'han de presentar necessàriament en nòmines, acompanyades dels butlletins de cotització a la Seguretat Social.
  
- Els desplaçaments dels ponents, professors, coordinadors i del mateix personal es justifiquen per mitjà del bitllet corresponent en el cas d'utilització del transport públic i en cas de fer ús del vehicle particular es valora, a efectes de la justificació, a 0,15 euros el quilòmetre.
  
S'ha d'acompanyar de la certificació d'assistència expedida per l'ens que desenrotlle o que coordine les actuacions i que originen els desplaçaments, com jornades, congressos, assistències a actes que realitzen òrgans directius autonòmics i estatals, actes estatutaris, així com un rebut de la persona que ha realitzat el desplaçament.
  
- Quan es justifiquen activitats que han de generar gastos d'hostatge i / o restauració, s'han d'acompanyar de les factures corresponents, i l'import màxim acceptable com a justificació per personal i dia és de 50 euros per gastos d'hostatge i 20 euros per a gastos de restauració. Cal indicar la relació de les persones que realitzen el gasto i el motiu d'este.
  
- En el cas d'haver sigut necessària la presentació de projecte tècnic, les certificacions d'obra expedides pel tècnic competent.
  
- Quan se sol·licite ajuda per a l'adquisició de locals, s'ha d'aportar com a justificant l'escriptura de compravenda amb la corresponent inscripció en el Registre de la Propietat i certificat del taxador independent correctament acreditat i inscrit en el corresponent registre oficial.
  
- Quan se sol·licite per a amortitzacions de capital corresponents als préstecs formalitzats per a l'adquisició de locals, és necessari aportar, a més de la referida escriptura, certificat de l'entitat bancària acreditativa de les amortitzacions de capital efectuades en l'exercici per al qual s'ha concedit la subvenció.
  
- Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per part d'empreses de consultoria o d'assistència tècnica, el beneficiari ha d'aportar també, la justificació d'haver sol·licitat com a mínim tres ofertes de diferents proveïdors, excepte que el gasto s'haja realitzat anteriorment a la publicació de la present orde o que per les especials característiques dels gastos subvencionables no existisca en el mercat suficient nombre d'entitats que ho subministren o presten, i la justificació de l'escollida quan no recau en la proposta més avantatjosa.
  
- Si és procedent, acreditació de l'import, procedència i aplicació dels fons propis i d'altres subvencions o recursos amb què, a més de la subvenció, han sigut finançades les actuacions. Amb esta finalitat el beneficiari ha de presentar una declaració responsable sobre la disponibilitat de fons propis per a finançar la part del gasto que no se subvenciona.
  
3. A l'efecte de justificar s'ha de considerar que el gasto subvencionat ha sigut realitzat encara que les factures no han estat efectivament pagades anteriorment a la finalització del període de justificació.
  
Capítol III
  
Ajudes a les corporacions locals
  
de la Comunitat Valenciana
  
Article 14. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes per a contribuir al finançament dels gastos corrents i d'inversió de les oficines municipals d'informació al consumidor (OMIC) i de les juntes arbitrals de consum la titularitat de les quals està compartida entre les corporacions locals i la Generalitat.
  
2. Poden ser beneficiàries d'estes ajudes les corporacions locals que tenen una OMIC i aquelles que compartixen amb la Generalitat la titularitat de les juntes arbitrals de consum. Les OMIC s'han de trobar en qualsevol dels següents supòsits:
  
a) Oficines municipals d'informació al consumidor (OMIC) que estiguen acreditades per la Generalitat i que han complit amb totes les obligacions derivades de la inscripció en el Registre Públic d'oficines municipals d'informació al consumidor de la Comunitat Valenciana o per a les que s'ha sol·licitat esta acreditació, sempre que tinguen els requisits establits per a això en l'Orde de 21 de gener de 1997 (DOGV núm. 2.945, de 05.03.97).
  
b) Oficines municipals d'informació al consumidor (OMIC) que sense estar acreditades realitzen programes d'informació, de formació o d'educació dels consumidors, així com les que col·laboren amb la Generalitat en les campanyes d'inspecció. En estos casos han de tindre les següents condicions:
  
- Atendre les consultes, reclamacions i denúncies dels consumidors i realitzar accions de mediació en els conflictes que poden sorgir entre les parts.
  
- Estar obertes al públic durant quatre hores al dia, com a mínim, en jornada laboral i estar identificades adequadament de manera que s'advertisca fàcilment de l'existència i la ubicació.
  
- Comptar amb personal apropiat a fi de facilitar als consumidors i usuaris interessats la informació i l'assessorament que necessiten, o comprometre's a dota l'OMIC del dit personal.
  
c) Oficines municipals d'informació al consumidor (OMIC) que estiga previst posar en funcionament durant l'exercici 2006.
  
Article 15. Acciones a les quals es dóna suport
  
1. Les ajudes per a gastos corrents estaran destinades al finançament dels que ocasionen les oficines municipals d'informació al consumidor i a la col·laboració de les entitats locals de la Comunitat Valenciana en les juntes arbitrals de consum per al manteniment i potenciació.
  
2. Les subvencions a la inversió han d'estar destinades per a:
  
a) Obres d'instal·lació i d'adequació de les OMIC i de les juntes arbitrals de consum. En especial per a les OMIC es consideren les realitzades per a la seua adequació en allò disposat en el Decret 181/1992.
  
b) Senyalització de les OMIC, en especial les que estan acreditades segons allò disposat en l'Orde de 21 de gener de 1997 s'adapten al manual d'identitat corporativa de les OMIC.
  
c) Equipament i instal·lació de les OMIC i de les juntes arbitrals de consum (per exemple, equips informàtics, de reprografia, mobiliari, elements de transport, etc.) sempre que siguen béns inventariables.
  
3. Les ajudes per als gastos corrents i de funcionament poden arribar fins el 100% del total dels gastos pressupostats per part de l'entitat peticionària i acceptats en la resolució de concessió.
  
4. L'import total de la subvenció concedida en concepte d'ajuda a la inversió, pot arribar ins el 100% de les inversions pressupostades per l'entitat peticionària i acceptades en la resolució de concessió.
  
Article 16. Documentació a presentar
  
1. Les corporacions locals han d'acompanyar la sol·licitud de subvenció per a gastos corrents de les OMIC amb la següent documentació:
  
a) Memòria descriptiva de les actuacions realitzades durant l'exercici 2005 i el programa o la memòria detallada de les actuacions que s'han de dur a terme en l'exercici 2006. L'estructura de la memòria tindrà estos continguts:
  
- consultes i reclamacions
  
- mediacions efectuades
  
- inspeccions realitzades
  
- activitats d'informació
  
- activitats de formació
  
- activitats d'educació
  
- activitats de participació institucional i relacions amb els organismes oficials
  
- audiències arbitrals
  
b) Pressupost detallat dels gastos que es produiran en l'any 2006, d'acord amb el programa que s'ha presentat.
  
c) Certificació, expedida pel secretari/ària de la corporació, acreditativa de l'acord adoptat per part de l'òrgan municipal competent, que contemple l'aprovació del programa i el pressupost corresponents, la sol·licitud de subvenció i la quantia, així com el compromís exprés de finançar la part no subvencionada.
  
d) En el cas que l'OMIC amplie o tinga una cobertura territorial superior al municipi, s'ha d'acompanyar, a més, de la certificació del secretari/ària de cada una de les corporacions locals que s'integren en el projecte, en què es fa constar l'acord de conformitat.
  
2. Les corporacions locals han d'acompanyar la sol·licitud d'ajudes a la inversió de l'OMIC amb la següent documentació:
  
a) Pressupost detallat de les inversions que s'han de produir en l'any 2006.
  
b) Certificació, expedida pel secretari/ària de la corporació, acreditativa de l'acord adoptat per part de l'òrgan municipal competent, que contemple l'aprovació de la inversió i el pressupost corresponent, la sol·licitud de subvenció i la quantia, així com el compromís exprés de finançar la part no subvencionada.
  
c) En el cas que l'OMIC amplie o tinga una cobertura territorial superior al municipi, s'ha d'acompanyar, a més, de la certificació del secretari/ària de cada una de les corporacions locals que s'integren en el projecte, en què es fa constar l'acord de conformitat.
  
A esta documentació general s'ha d'afegir, a més a més, la següent segons els casos:
  
a) Si se sol·licita la subvenció per a les obres d'instal·lació d'una OMIC:
  
- Memòria descriptiva de l'actuació, en la qual s'ha de determinar la ubicació, els mitjans materials i personals dels quals s'ha de dotar i el pressupost inicial de funcionament.
  
- Còpia del projecte de les obres a realitzar que ha subscrit el tècnic competent.
  
- Programa d'actuació que garantix l'execució de l'obra en l'exercici per al qual la subvenció es concedix.
  
b) Si se sol·licita subvenció per a les obres d'adequació d'una OMIC que ja existix.
  
- Memòria en què s'han de descriure les millores que s'han d'introduir amb la justificació de la necessitat.
  
- Còpia del projecte de les obres a realitzar que ha subscrit el tècnic competent.
  
- Programa d'actuació que garantix l'execució de l'obra en l'exercici per al qual la subvenció es concedix
  
c) En el cas de sol·licitar una subvenció per a la senyalització de l'OMIC, s'han d'identificar els elements i els llocs en què s'han d'instal·lar els nous senyals.
  
d) Si se sol·licita la subvenció per a equipament de l'OMIC, s'ha de fer l'inventari del material amb què es compta, amb indicació del material l'adquisició del qual ha sigut subvencionada per la Generalitat en anteriors convocatòries.
  
3. Les corporacions locals que sol·liciten ajudes per a les juntes arbitrals de consum, la titularitat de les quals és compartida amb la Generalitat, han d'adjuntar amb la sol·licitud:
  
- Certificació, expedida pel secretari/ària de la corporació, acreditativa de l'acord adoptat per part de l'òrgan municipal competent, que contemple l'aprovació de programa i/o inversions i el pressupost corresponent, la sol·licitud de subvenció i la quantia, així com el compromís exprés de finançar la part no subvencionada.
  
- Certificació expedida pel secretari/ària de la junta en la qual s'ha d'acreditar el nombre d'audiències que han tingut lloc durant l'any 2005, amb l'especificació de les realitzades en uns altres municipis, i de les actuacions desenvolupades en matèria d'arbitratge.
  
- Programa d'actuacions que, en matèria arbitral, s'han de dur a terme en l'any 2006 i pressupost de gastos detallats.
  
- Pressupost detallat de les inversions que s'ha de produir en l'any 2006 en les juntes arbitrals.
  
- Certificació expedida pel secretari/ària de la corporació local en què s'acredite el personal que presta els servicis en la junta arbitral.
  
- Si se sol·licita ajudes per a obres: còpia del projecte de les obres que s'han de realitzar subscrit pel tècnic competent i programa d'actuació que ha de garantir l'execució de l'obra en l'exercici per al qual es concedir la subvenció.
  
4. Les de sol·licituds de subvenció s'han d'acompanyar amb:
  
a) Dades de domiciliació bancària, segons model facilitat a este efecte (fitxa de manteniment de tercers), excepte si han sigut presentades anteriorment davant la Conselleria d'Empresa, Universitat i Ciència no han experimentat cap variació.
  
b) Aquelles OMIC que no estiguen acreditades han de presentar, a més, una certificació expedida pel secretari /ària de la corporació en què s'ha d'acreditar el compliment de les condicions fixades en el punt 2 de l'article 14 de la present orde. Així mateix, s'ha de fer una relació del personal amb qui ha de comptar l'OMIC per a exercir les funcions descrites, o certificar l'acte de la corporació en que s'acorda la provisió del corresponent personal en qualsevol de les formes previstes en el Decret 181/1992.
  
c) En cas que les OMIC que tenen previst l'inici del funcionament durant l'exercici 2006, la certificació citada en el paràgraf anterior ha d'acreditar el compromís adoptat pe l'òrgan municipal competent a ajustar el funcionament de l'OMIC a les condicions que fixa el punt 2 de l'article 14. Igualment, s'ha de fer una relació del personal amb qui ha de comptar l'OMIC o certificar l'acte de la corporació en què s'acorda la provisió, en el mateix terminis assenyalats en l'apartat anterior.
  
Article 17. Criteris d'avaluació de les sol·licituds
  
Per a la concessió de les ajudes destinades a les corporacions locals de la Comunitat Valenciana s'han de tindre en compte els aspectes següents:
  
- Rellevància de les actuacions realitzades durant l'exercici 2005 i les previstes que s'han de realitzar durant l'exercici 2006.
  
- L'extensió territorial de l'actuació i l'àmbit on s'ha de desenrotllar.
  
- Els recursos pressupostaris.
  
- La continuïtat de les activitats iniciades en uns altres àmbits o exercicis anteriors.
  
- Participació en campanyes que la Direcció General de Seguretat i Consum organitza.
  
- Nombre de reclamacions i de denúncies rebudes i tramitades.
  
- Nombre d'actuacions d'informació i inspecció.
  
- Realització de campanyes perquè les empreses de l'àmbit territorial del sistema arbitral s'hi adherisquen.
  
- Nombre d'audiències arbitrals que van tindre lloc durant l'exercici 2005.
  
Article 18. Liquidació de les ajudes
  
1. La liquidació de les ajudes s'ha d'efectuar una vegada el projecte ha sigut executat en la seua totalitat d'acord amb la sol·licitud presentada i en els termes fixats per a la concessió de l'ajuda, es poden efectuar pagaments parcials a mida que s'aporten els corresponents justificants.
  
2. A efectes d'allò establit en el paràgraf anterior els beneficiaris, han de presentar abans del 17 d'octubre de 2006 i excepte que per circumstàncies concurrents s'indique un termini diferent en la resolució de concessió de l'ajuda, la documentació següent:
  
- La justificació de la subvenció ha de tindre forma de compte justificatiu i ha de detallar-se els gastos realitzats i els subvencionats. S'ha de realitzar per mitjà de l'emissió dels certificats de contractació del gasto en els quals ha de constar l'acord de reconeixement de l'obligació per part de l'òrgan competent, que el secretari / ària de la corporació ha d'expedir, s'hi ha d'incloure la data del reconeixement de l'obligació del gasto, el perceptor, els concepte i l'import del gasto contret, i s'hi ha de manifestar expressament que s'ha complit l'objecte de la subvenció i a més a més, tractant-se d'inversions, que els béns o les millores s'han de destinar a l'OMIC o a les juntes arbitrals de titularitat compartida amb la Generalitat Valenciana per un període no inferior a 5 en el cas de béns que es poden inscriure en un registre públic, ni inferior a 2 anys per a la resta dels béns inventariables.
  
- Si és el cas, certificació del secretari /ària de la corporació que ha d'acreditar l'import, la procedència i l'aplicació dels fons propis i d'altres subvencions o recursos amb el quals, a més de la subvenció, han sigut finançades les actuacions.
  
3. A efectes de justificar s'ha de considerar que el gasto subvencionada ha sigut realitzar si a aconseguit la fase O en el pressupost de la corporació, encara que no haja sigut efectivament pagat amb anterioritat a la finalització del període de justificació.
  
CapÍtol IV
  
Ajudes a la participació en les juntes arbitrals
  
Article 19. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes a les federacions, confederacions i associacions de consumidors i usuaris i a les associacions d'empresaris o professionals, així com a les corporacions de dret públic, per a finançar els gastos derivats de l'actuació en les juntes arbitrals de la Comunitat Valenciana durant l'exercici 2006.
  
2. Poden ser beneficiàries de les ajudes les federacions, confederacions i les associacions de consumidors i usuaris que estiguen inscrites en el Registre Públic d'Associacions de Consumidors i Usuaris de la Comunitat, les associacions d'empresaris o professionals, legalment constituïdes, que actuen a la Comunitat Valenciana i les corporacions de dret públic.
  
Article 20. Requisits per a poder sol·licitar les ajudes
  
1. Per a ser incloses en el present programa, les federacions, confederacions i associacions de consumidors han d'haver complit les obligacions que es deriven de la inscripció d'estes en el Registre Públic d'Associacions de Consumidors i Usuaris de la Comunitat Valenciana.
  
2. Poden presentar la sol·licitud les entitats la inscripció de les quals en el Registre Públic d'Associacions de Consumidors i Usuaris de la Comunitat Valenciana estiguen en tràmit, en este cas és requisit necessari per a la concessió de les ajudes que es produïsca la inscripció en el dit registre.
  
Article 21. Acciones a les quals es dóna suport
  
1. La subvenció es destina a finançar la participació en el sistema arbitral de consum. S'han de subvencionar els gastos per assistència dels membres de les federacions, associacions i organitzacions com a arbitres als procediments de les juntes arbitrals de consum.
  
2. La intervenció en cada audiència ha de ser subvencionada amb 25 euros, en el cas que l'arbitratge es desenrotlle d'acord a equitat, i amb 50 euros en el supòsit que s'efectue d'acord a dret. Estes quantitats s'han d'incrementar en un 50% quan la vista es realitze en localitats diferents a on tenen la seu les juntes arbitrals de la Comunitat Valenciana
  
Article 22. Documentació a presentar
  
1. Les federacions, associacions i organitzacions interessades han de presentar sol·licitud de subvenció firmada per la presidència de l'entitat, en la qual s'ha de fer constar l'ajuda sol·licitada. Esta sol·licitud s'ha d'acompanyar amb la següent documentació:
  
a) Documentació acreditativa i identificativa del sol·licitant i del seu representant legal.
  
b) Dades de domiciliació bancària segons el model facilitat a este efecte (fitxa de manteniment de tercers), excepte si han sigut presentades anteriorment davant la Conselleria d'Empresa, Universitat i Ciència i no n'hi ha cap variació.
  
c) Alta referida a l'exercici actual, o l'últim rebut de l'Impost sobre Activitats Econòmiques, completat amb una declaració responsable que no han sigut donats de baixa en la matrícula del citat impost. Quan el sol·licitant estiga exempt del citat impost, s'ha d'acreditar esta circumstància per mitjà de declaració responsable.
  
d) Declaració responsable que s'està sotmès a les prohibicions per a obtindre la condició de beneficiari que establix l'apartat 2 de l'article 13 de la Llei 38/2003, de 17 de novembre, General de Subvencions.
  
e) Certificat expedit pel secretari/ària de la junta arbitral que acredite l'assistència de l'àrbitre a l'audiència corresponent.
  
2. La presentació de la sol·licitud per part del beneficiari de la subvenció comporta autoritzar la Conselleria d'Empresa, Universitat i Ciència perquè, a efecte que el sol·licitant acredite el compliment de les obligacions tributàries i amb la Seguretat Social segons els termes establits en l'Orde de 30 de maig de 1996, puga obtindre:
  
- de l'Agència Estatal d'Administració Tributària, el certificat que acredite que el sol·licitant està al corrent de les obligacions tributàries,
  
- de la Tresoreria General de la Seguretat Social, el certificat acreditatiu que el sol·licitant està al corrent en el compliment de les obligacions amb la Seguretat Social,
  
- dels serveis territorial de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
  
3. Les entitats que no obtinguen ajudes superiors a 1.803,04 euros durant l'exercici 2006, queden exonerades de presentar la documentació assenyalada en l'apartat c).
  
4. El termini de presentació de sol·licituds és el comprés entre l'endemà de la publicació de la present orde en el Diari Oficial de la Generalitat Valenciana i el 30 de desembre de 2006. Si dins del dit termini es presenta més d'una sol·licitud d'ajuda per a este concepte, a partir de la segona no és necessari aportar de nou la documentació assenyalada en els apartats a), b), c) i d).
  
Article 23. Liquidació de les ajudes
  
Justificada la realització de l'actuació subvencionable, es procedix al pagament de l'ajuda a l'entitat beneficiària.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde està condicionada a l'existència de crèdit adequat i suficient per a això en els pressuposts de la Generalitat Valenciana per a l'exercici 2006.
  
2. El compliment d'allò previst en l'article 47.11 del text refós de la Llei d'Hisenda Pública i d'acord amb el que establisca la Llei de Pressuposts de la Generalitat Valenciana per a l'any 2006, per mitjà de l'orde de la Conselleria d'Empresa, Universitat i Ciència es dóna publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents que han d'acompanyar a la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant es pot acollir al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administració Comú, sempre que conte la data i l'òrgan de dependència en què van ser presentats o, si és el cas, emesos, i no ha d'haver transcorregut més de 5 anys des de la finalització del procediment a què corresponguen.
  
2. En els supòsits d'impossibilitat material a obtindre el document, l'òrgan competent pot requerir al sol·licitant la presentació o, en defecte seu, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les disposicions i adoptar les mesures que considere oportunes per al desenrotllament i l'aplicació del que disposa la present orde.
  
Segona
  
La present orde vigirà l'endemà de la seua publicació en el Diari Oficial de la Generalitat Valenciana.
  
València, 29 de desembre de 2005
  
El conseller d'Empresa, Universitat i Ciència,
  
JUSTO NIETO NIETO